MINISTERSTVO HOSPODÁRSTVA					
     SLOVENSKEJ REPUBLIKY

PROPOZÍCIE SÚŤAŽE

o Cenu ministra hospodárstva SR 

„Najlepšia spolupráca strednej odbornej školy so zamestnávateľskou sférou  pri príprave žiakov pre odvetvia v pôsobnosti Ministerstva hospodárstva SR“.

Preambula

Ministerstvo hospodárstva SR, ako jeden so subjektov koordinujúcich odborné vzdelávanie a prípravu žiakov stredných odborných škôl na celoštátnej úrovni, v snahe prispieť k zlepšeniu spolupráce stredných odborných škôl so zamestnávateľskou sférou,  pripravilo prvý ročník súťaže o Cenu ministra hospodárstva SR  „Najlepšia spolupráca strednej odbornej školy so zamestnávateľskou sférou pri príprave žiakov pre odvetvia v pôsobnosti Ministerstva hospodárstva SR“
.
Základná informácia

Vyhlasovateľom súťaže je Ministerstvo hospodárstva Slovenskej republiky (ďalej len „ministerstvo“).

Organizačným a odborným garantom súťaže je odbor MSP a inovácií ministerstva. 

Súťaž je určená pre stredné odborné školy. Škola môže prihlásiť do súťaže len jeden súťažný návrh.

Cenu ministra hospodárstva SR získa projekt, ktorý sa umiestni na prvom mieste v poradí. V súťaži budú ocenené aj súťažné projekty, ktoré sa umiestnili na druhom a treťom mieste v poradí. 

1.	cena 
„Cenu ministra hospodárstva SR“, vo forme pohára, vecná cena a diplom udelí minister hospodárstva SR strednej škole, ktorej projekt sa umiestnil na prvom mieste v poradí súťaže. 
Minister hospodárstva SR ocení diplomom zamestnávateľa, ktorého označí víťazná škola za najaktívnejšie spolupracujúceho pri príprave žiakov.

2.	cena
Škole, ktorá sa umiestnila na druhom mieste v poradí, udelí minister hospodárstva SR vecnú cenu a diplom. 
Minister hospodárstva SR ocení diplomom zamestnávateľa, ktorého označí  škola umiestnená na druhom mieste v poradí za najaktívnejšie spolupracujúceho pri príprave žiakov.

3. cena
Škole, ktorá sa umiestnila na treťom mieste v poradí, udelí minister hospodárstva SR vecnú cenu a diplom. 
Minister hospodárstva SR ocení diplomom zamestnávateľa, ktorého označí škola umiestnená na treťom mieste v poradí za najaktívnejšie spolupracujúceho pri príprave žiakov.
Postup realizácie súťaže

1.	Prihlásiť sa do súťaže je možné zaslaním vyplnenej prihlášky, súťažného projektu  a požadovaných príloh na e-mailovú adresu garanta súťaže: janatova@mhsr.sk;                 a zaslaním vyplneného formuláru na adresu organizátora:
Ministerstvo hospodárstva SR
Odbor MSP a inovácií
Mierová 19
827 15 Bratislava
v termíne  do 1. apríla 2015.

2.	Prijaté prihlášky súťažných projektov po formálnej stránke skontroluje garant súťaže. Hodnotiaca komisia, vymenovaná vedúcim služobného úradu Ministerstva hospodárstva SR po vyhodnotení splnenia hodnotiacich kritérií zostaví poradie úspešnosti a výsledky hodnotenia predloží  ministrovi hospodárstva SR na schválenie.

Podmienky súťaže 

1.	Do súťaže sa môže prihlásiť každá stredná odborná škola sídliaca na území Slovenskej republiky, ktorá má zaradený do siete škôl  učebný, alebo študijný odbor zo skupiny učebných a študijných odborov ktoré pripravujú žiakov pre odvetvia v pôsobnosti Ministerstva hospodárstva SR. 
Ide o nasledovné skupiny študijných a učebných odborov: 
21 Baníctvo, geológia a geotechnika
22 Hutníctvo
23 a 24 Strojárstvo a ostatná kovospracujúca výroba I a II
26 Elektrotechnika
27 Technická chémia silikátov
28 Technická a aplikovaná chémia
31 Textil a odevníctvo
32 Spracovanie kože, plastov a gumy a výroba obuvi
33 Spracovanie dreva a výroba hudobných nástrojov
34 Polygrafia a média
63 a 64 Ekonomika a organizácia, obchod a služby I, II (okrem odborov pripravujúcich pre oblasť cestovného ruchu)

2. 	Zároveň stredná odborná škola, predkladajúca do súťaže súťažný projekt musí mať  	uzatvorenú minimálne jednu zmluvu so zamestnávateľom o príprave žiakov.
3.	Projekt do súťaže prihlasuje stredná odborná škola na základe vyplnenej prihlášky. 
4.	Zaslaním vyplnenej kompletnej prihlášky na adresu garanta súťaže súťažiaci potvrdzuje súhlas s podmienkami súťaže.

Hodnotiace kritériá:

1.	počet žiakov pripravujúcich sa pre konkrétnych zamestnávateľov na základe podpísanej zmluvy 
2.	spolupráca školy so zamestnávateľskou sférou pri aktivitách zameraných na získavanie žiakov ZŠ na štúdium
3.	spolupráca školy so zamestnávateľskou sférou pri príprave školských vzdelávacích programov 
4.	spolupráca školy so zamestnávateľskou sférou pri zabezpečovaní odborného výcviku žiakov posledného ročníka štúdia  na pracoviskách zamestnávateľa
5.	účasť zástupcov zamestnávateľskej sféry na odbornej zložke maturitnej alebo záverečnej skúšky

O udelení ocenenia rozhoduje minister na základe návrhu hodnotiacej komisie. Na získanie ocenenia neexistuje právny nárok. Rozhodnutie o víťazovi je konečné a záväzné. Proti rozhodnutiu  nie je možné sa odvolať.

Výsledky súťaže budú zverejnené na internetovej stránke vyhlasovateľa. Odovzdávanie ocenení sa uskutoční 28. apríla 2015, na slávnostnom otvorení výstavy Mladý tvorca 2015 v Nitre. 

Tieto propozície nadobúdajú platnosť dňom podpísania.

V Bratislave dňa 27. januára 2015

									        Peter Osvald
							      generálny riaditeľ sekcie priemyslu a obchodu